b'\n_START_ARTICLE_\nEp\xc3\xa4orgaaninen kemia\n_START_PARAGRAPH_\nEp\xc3\xa4orgaaninen kemia on kemian osa-alue, joka tutkii ep\xc3\xa4orgaanisia yhdisteit\xc3\xa4 kuten metalleja, mineraaleja ja organometalliyhdisteit\xc3\xa4. Orgaaninen kemia sit\xc3\xa4 vastoin tutkii orgaanisia yhdisteit\xc3\xa4, jotka sis\xc3\xa4lt\xc3\xa4v\xc3\xa4t hiilt\xc3\xa4. Tarkkaa rajaa n\xc3\xa4iden kahden tieteenalan v\xc3\xa4lill\xc3\xa4 ei ole, sill\xc3\xa4 esimerkiksi organometalliyhdisteit\xc3\xa4 tutkivat molemmat._NEWLINE_Tapana on my\xc3\xb6s sijoittaa er\xc3\xa4\xc3\xa4t hiilen yksinkertaisimmat yhdisteet, kuten hiilimonoksidi ja -dioksidi, karbonaatit, karbidit ja syanidit ep\xc3\xa4orgaaniseen kemiaan._NEWLINE_Ryhm\xc3\xa4teoria on ep\xc3\xa4orgaanisen kemian keskeinen teoria. Siin\xc3\xa4 ep\xc3\xa4orgaaniset yhdisteet jaetaan pisteryhmiin niiden symmetrian perusteella. Symmetrian perusteella on mahdollista p\xc3\xa4\xc3\xa4tell\xc3\xa4 yhdisteen kemiallisia ominaisuuksia. Ryhm\xc3\xa4teorian avulla voidaan p\xc3\xa4\xc3\xa4tell\xc3\xa4 esimerkiksi vibraatio- ja rotaatiojuovien m\xc3\xa4\xc3\xa4r\xc3\xa4\xc3\xa4 tutkittavassa yhdisteess\xc3\xa4._NEWLINE_Ep\xc3\xa4orgaanisilla yhdisteill\xc3\xa4 on lukuisia k\xc3\xa4ytt\xc3\xb6tarkoituksia. Niit\xc3\xa4 k\xc3\xa4ytet\xc3\xa4\xc3\xa4n esimerkiksi katalyyttein\xc3\xa4, pigmenttein\xc3\xa4, pinnoitteina, tensidein\xc3\xa4, l\xc3\xa4\xc3\xa4kkein\xc3\xa4 ja polttoaineina. Ep\xc3\xa4orgaaninen kemia onkin tieteenalana k\xc3\xa4yt\xc3\xa4nn\xc3\xb6nl\xc3\xa4heinen. Monilla ep\xc3\xa4orgaanisilla yhdisteill\xc3\xa4 on suuri taloudellinen merkitys: esimerkiksi rikkihapon tuotantom\xc3\xa4\xc3\xa4r\xc3\xa4\xc3\xa4 on k\xc3\xa4ytetty yhten\xc3\xa4 talouden mittarina, sill\xc3\xa4 se on t\xc3\xa4rke\xc3\xa4 teollisuuden raaka-aine.'